## Les exportacions de la Comunitat ascendixen a 12.960,3 milions d’euros en el primer quadrimestre de l’any

*** La Comunitat Valenciana representa el 10,2 % de les exportacions espanyoles
* El mes d’abril, les exportacions de la Comunitat creixen un 11 %**

Les exportacions de la Comunitat Valenciana en el primer quadrimestre de l’any han aconseguit un valor de 12.960,3 milions d’euros, la qual cosa representa un descens del 4 %, respecte al mateix període de l’any anterior, segons les dades fetes públiques este dilluns per la Direcció Territorial de Comerç de la Comunitat Valenciana dependent de la Secretaria d’Estat de Comerç.

La consellera d’Innovació, Indústria, Comerç i Turisme, Nuria Montes, ha assenyalat que les empreses exportadores de la Comunitat Valenciana compten amb el suport de la Conselleria, a través d’ajudes econòmiques, programes de suport i servicis personalitzats.

“Les nostres empreses s’enfronten diàriament al repte de posicionar els seus productes en els mercats exteriors, en un escenari canviant”, ha explicat.

Durant els primers mesos de l’any 2024, les exportacions estan experimentant descensos a causa de l’actual conjuntura, si bé han experimentat un ascens de l’11,1 % el mes d’abril, en comparació amb el mateix període de l’any anterior.

El saldo comercial en el període gener-abril ha aconseguit un superàvit de 1.285,5 milions d’euros, amb una taxa de cobertura d’exportacions sobre importacions del 111 %. Les exportacions de la Comunitat Valenciana representen el 10,2 % del total exportat per Espanya.

Per províncies, València ha exportat producte per valor de 7.323,4 milions d’euros, amb un descens del 4,2 % respecte al mateix període de l’any anterior. Castelló xifra les seues exportacions en 3.260,5 milions d’euros, amb un descens de l’1,9 % mentres Alacant exporta producte per valor de 2.376,4 milions d’euros, la qual cosa representa un descens del 6,1 %.

Quant al comportament dels diferents sectors en este període destaca la contribució positiva del sector alimentació i begudes, amb un ascens de les exportacions del 6,4 % i una contribució d’1,4 punts.

**Destinacions UE**

La Unió Europea concentra el 60,1 % de les exportacions valencianes en els quatre primers mesos de l’any, amb un descens del 2,8 %. França se situa com la primera destinació de les exportacions valencianes amb un valor de 1.742,6  milions d’euros.  A continuació se situa Alemanya, amb 1.379 milions d’euros. Itàlia se situa com la tercera destinació amb un valor de 1.191,1 milions d’euros.

Fecha: 17/06/2024